Den svenske integrationsminister, Morgan Johansson (S), har netop afholdt et pressemøde om indførelse af identitetskontrol. Hvis det står til den svenske regering, skal der nemlig fremover vises id, hvis man rejser ind i Sverige med bus, tog eller færge.

Sverige ønsker således at sætte en prop i flygtningestrømmen, og i forbindelse med pressemødet sendte Morgan Johansson også en direkte besked til Danmark:

- Vi har nået vores loft. Det har Danmark ikke, lød det fra integrationsministeren ifølge Svenska Dagbladet.

Dermed sender ministeren et klart signal. Både om Sveriges situation og om forventningen til, at Danmark tager flere flygtninge end hidtil.

Det er ikke første gang, svenske politikere har italesat, at nabolandet gerne ser ’Danmark tage mere ansvar’ i krisesituationen, hvor store mængder flygtninge strømmer til Europa.

Id-kontrol inden længe

Den svenske regering droppede dog tirsdag et forslag om at lukke Øresundsbroen midlertidigt. Derimod står målet om at indføre ID-kontrol ved magt, og det skal træde i kraft fra 21. december i år og senest 4. januar næste år.

- Vi har besluttet at foreslå Riksdagen (det svenske parlament red.) at give regeringen mulighed for at indføre id-kontrol på busser, tog og færger, siger Morgan Johansson under pressekonferencen.

- Det kommende forår skal ikke være som dette efterår. Vi skal nedbringe antallet af asylansøgere. Id-kontrol er en måde at opnå det, siger han.

Danskerne er informeret

De forskellige transportfirmaer skal have mulighed for at forberede sig på den ekstra kontrol, og derfor har de frem til 4. januar i det nye år.

- Det kommer til at blive besværligere, og det kommer til at tage længere tid at tage mellem Danmark og Sverige, siger ministeren til Expressen.

Men det handler om at få færre asylansøgere ind i landet, og ifølge Morgan Johansson er den danske regering er informeret.

- De forstår, at det vil føre til problemer på den danske side.

Kan føre til grænsekontrol i Danmark

De svenske planer om at indføre id-kontrol kan meget vel vise sig at være så effektivt et værn mod asylstrømmen til Sverige, at en stor del af de mange asylsøgere i stedet ender i Danmark. Det vurderer eksperter ifølge Morgenavisen Jyllands-Posten onsdag.

Martin Lemberg-Pedersen, forsker i migration ved Københavns Universitet, forudser, at Danmark vil reagere med lignende politisk tiltag ved grænsen til Tyskland.

Den mulighed er den danske regering ved at give sig selv med hastebehandlingen af et lovforslag om netop id-kontrol og transportøransvar.

Dette kan kun indføres samtidig med midlertidig grænsekontrol, som regeringen hidtil har afvist at bruge. Men det kan man nu blive tvunget til, erkender udlændingeminister Inger Støjberg.

- Hvis konsekvensen er en prop i Sverige, har vi nu et modsvar, siger hun til Jyllands-Posten.